Lav et referat af nedenstående tekst:

Tekst:
De kunne have aflivet frygten for et nyt Wuhan-scenarie i Nordjylland. Det viser en aktindsigt, TV2 Nord har fået i minksagen. 2. november sidste år blev tæppet trukket væk under Frank Andersens minkfarm ved Hjørring. Hans dyr testede positiv for coronasmitte for anden gang. Det betød øjeblikkelig aflivning, hvis han ville have del i den tempobonus på 30 kroner per mink, som staten udlovede til nordjyske farmere, hvis de kunne slå deres besætninger ned med få dages varsel: -	Man hanker op i sig selv og får udført jobbet, men det var bestemt ikke sjovt. Jeg tror måske, man på en eller anden måde er i chok og bare får det gjort. Men jeg kan da sige, at jeg aldrig har haft så travlt i hele mit liv og kunne nærmest ikke gå, da jeg var færdig med at aflive mine mink, siger Frank Andersen. Først blodprøver efter fire dage Franks Farm, som myndighederne kalder Farm 4, vakte bekymring, fordi dyrene ikke burde kunne smittes igen. De var nemlig godt en måned tidligere testet fri. En ny smitte kunne betyde, at minkene var ramt af en muteret coronavirus, som deres antistoffer ikke reagerede på. Alligevel gik der fire dage, før Statens Serum Institut tog blodprøver på farmen. -	Jeg forstår faktisk ikke, at vi skulle aflive vores dyr i sådan en fart, når myndighederne ikke havde mere travlt med at få undersøgt, hvad de virkelig fejlede. Men man tror jo på, at der er styr på det, og at det var nødvendigt at slå dyrene ihjel, siger Frank Andersen og fortsætter: -	Jeg var da selv bange for, at mine mink var smittet med Cluster 5 eller en anden muteret virus, og frygtede, at vi kunne ende som Italien, hvor militæret måtte sættes ind for at hente kister med døde mennesker. Travlt på laboratorium Institut for Kemi og Biovidenskab på Aalborg Universitet er et af verdens førende laboratorier til at lave såkaldt DNA-sekventering af virus. Laboratoriet blev statens vigtigste våben i kampen mod coronavirus. Da regeringen besluttede at aflive alle mink i landet og lukke syv nordjyske kommuner ned, fik Mads Albertsen og hans kollegaer travlt. -	Der var hektisk aktivitet, for vi var det sted i landet, hvor vi faktisk kunne analysere de her prøver for, hvilke varianter, der var, siger Mads Albertsen, som er professor, MSO, DNA-sekventering. -	Så vi kaldte 15 mand ekstra ind, ryddede flere laboratorier og begyndte at købe flere maskiner, så vi kunne skalere op. Det var vigtigt at få lavet nok data til, at man kunne tage nogle beslutninger baseret på dem. Lang tid før prøver blev afsendt Selv om der var bekymring for, om minkene fra Farm 4 var smittet med en ny og farlig variant af covid-19-virus, gik der lang tid, før prøverne blev sendt til laboratoriet i Aalborg. Det undrer organisationen Danske Mink sig over. -	Hvis noget var så vigtigt, at man kunne være bekendt at sammenligne det med en verdenstrussel, så forstår jeg ikke, at man kunne vente med at få sendt prøverne afsted. Det skulle man helst havde gjort i går, siger Louise Simonsen, talsperson og medstifter af Danske Mink. - Dybt kritisabel langsommelighed Seruminstituttet får svar på deres egne blodprøver 9. november. Dagen efter fortæller TV2 Nord første gang om den ny smitte på Farm 4. Først på det tidspunkt sender Seruminstituttet prøverne til Aalborg Universitet. Altså otte dage efter at dyrene er konstateret smittet og syv dage efter regeringens beslutning om at aflive alle mink i Danmark. Det nordjyske folketingsmedlem Per Larsen (K) er målløs. -	Prøverne fra Farm 4 skulle jo være sendt direkte med en taxi ud til Aalborg Universitet, så man kunne få dem undersøgt så hurtigt som muligt. Når man taler om et potentielt Wuhan-scenarie, så kan det ikke nytte noget, at der ikke sker noget i over en uge. Den langsommelighed er dybt kritisabel, siger Per Larsen. - Unødig frygt for Cluster 5 Poul Nissen, der er professor på Institut for Molekylærbiologi og Genetik - Neurobiologi på Aarhus Universitet er ikke imponeret over Statens Serum Institut i minksagen. -	Frygten for Cluster 5 var helt unødvendig og baseret på et forsøg, der overhovedet ikke kan bruges videnskabeligt. Der var ikke noget at være panisk over, hvis man bare havde gjort det faglige arbejde og fulgt op med hurtig sekventering og analyse. Så mener jeg, at man havde haft et helt andet beslutningsgrundlag, hvor det havde været forsvarligt at bevare en avlsstamme af mink, siger Poul Nissen. Kan lave analyse på ét døgn Det viser sig, at regeringen kunne have haft prøvesvarene fra Farm 4 samme dag, som den besluttede at aflive alle mink i landet: -	I praksis tager det en til to dage, fra vi har prøven i hånden, til vi har et resultat på, hvilken variant af virus, der var tale om – altså det nøjagtige arvemateriale af virus, så vi kan se hvilke mutationer, det har haft. Men i princippet kan vi lave vores analyse på et døgn, hvis der er tale om en hastesag, siger Mads Albertsen. Var ikke smittet med farlig mutation Svarene fra Aalborg Universitet viste, at minkene på Farm 4 ikke var smittet med en farlig mutation. Det var sandsynligvis den samme virus, der havde overlevet på farmen siden august. Massetest af de karantæneramte nordjyder viste desuden, at den frygtede Cluster 5-variant var uddød af sig selv og havde været det i et par måneder: -	Jamen det er da frygteligt, at man lægger et helt erhverv ned og lader folk gå i troen på, at der er noget, der hedder Cluster 5, og så har den ikke været set siden september. Nu frygter jeg da, at det ikke var den rigtige beslutning at slå alle minkene ihjel, siger minkavler Frank Andersen. Ramte pæl gennem risikovurdering Laboratoriet på Aalborg Universitet leverede på rekordtid det videnskabelige materiale, som ramte en pæl gennem Seruminstituttets risikovurdering. Det fik i det mindste borgerne i syv nordjyske kommuner glæde af: -	Vores data hjalp til med, at vi fik åbnet Nordjylland før tid, så det var vi da stolte over at kunne bidrage med på det tidspunkt, siger Mads Albertsen. Men da Nordjylland blev genåbnet, var alle mink i de syv nordjyske kommuner aflivet. Tør ikke starte op igen Frank Andersen har mistet modet og lysten til at avle mink igen. -	Jeg tror ikke, jeg tør starte op igen. Kommer der et permanent forbud eventuelt fra EU? Jeg lægger ikke skjul på, at det har været hårdt at miste sit erhverv gennem 15 år og nu stå i en situation, hvor jeg skal genopfinde mig selv, siger Frank Andersen. - Der er stadig masser af spekulationer her snart et år efter, så den her oplevelse sidder i kroppen endnu, lyder det fra den tidligere minkavler.

Referat:
Samtidig med at staten udbetalte tempobonus til minkavlerne for at slå deres dyr ihjel så hurtigt som muligt, gik der unødvendig lang tid med at få lavet laboratorieprøver.